Ügyiratszám: 1-2/2019.

6. sz. napirend anyaga

**ELŐTERJESZTÉS**

***Zalaszentgrót Város Önkormányzata Képviselő-testületének***

***2019. január 31-i rendes, nyilvános ülésére***

**Tárgy**: A téli rezsicsökkentés végrehatásához szükséges fedezet biztosítása

**Tisztelt Képviselő-testület!**

A téli rezsicsökkentés végrehajtást követően szükségessé váló további intézkedésekről szóló 1364/2018.(VII.27.) Kormányhatározat alapján a Kormány döntött arról, hogy a téli rezsicsökkentésben korábban nem részesült, a vezetékes gáz- vagy távfűtésről eltérő fűtőanyagot felhasználó háztartások is egyszeri természetbeni támogatásban részesüljenek a fűtési költségek viselésével összefüggésben.

A Korm. határozat 3. pontja felkérte az érintett helyi önkormányzatokat - a kiépített gázhálózattal nem rendelkező települések esetében a téli rezsicsökkentés kiterjesztéséről szóló 1210/2018. (IV.6.) Korm. határozat 2. mellékletében szereplőket kivéve -, hogy tegyék lehetővé, összesítsék és haladéktalanul továbbítsák a Belügyminisztériumnak az igénybejelentést a téli rezsicsökkentés korábbi intézkedéseiben nem részesült, gáz- vagy távhő-szolgáltatási szerződéssel nem rendelkező háztartásokról. Megkerestük a Földgázszolgáltató Zrt.-t 2018. augusztus 22-én, hogy tájékoztatást adjon a gázszolgáltatással rendelkező háztartásokról és ez alapján az előszűrést elvégeztük. A lakosság tájékoztatása az igénybejelentés lehetőségéről a helyben szokásos módokon (honlap, Városi újság, Városi Televízió) megtörtént. Az igénybejelentés határideje az önkormányzatok irányába 2018. október 15. napja volt.

1364/2018.(VII.27.) Kormányhatározat 3 pontjának d) alpontja rögzíti, hogy a természetbeni támogatás a fűtőanyagra vonatkozik, a támogatás nem fedezi az egyéb, például a szállítási, darabolási költségeket. A felmérés alapján a 306 darab háztartásból 15 szenet, 153 tűzifát, 111 propán-bután palackos gázt, 27 pedig brikettet igényelt. Az egyes természetbeni ellátásokat 12.000 Ft összegben kell biztosítani. Mivel a szállítási költséget ez az összeg nem tartalmazhatja, ezért javaslom, hogy az önkormányzat a saját költségvetésében biztosítson erre a célra fedezetet. A kiszállításra a szén, a tűzifa és a brikett esetében kerülne sor.

Zalaszentgrót Város Önkormányzata a 2018. december 3-án kelt támogatói okirat alapján 306 darab háztartás, háztartásonként 12.000 forint összegű természetbeni támogatásra 3.672.000 Ft vissza nem térítendő támogatásban részesült. A támogatói okirat 7. pontja rögzíti, hogy a költségvetési támogatás elosztásának módját a helyi viszonyok figyelembe vételével alakítja ki. Továbbá a 8. pont szerint: A támogatás nem használható fel a tüzelőanyag jogosulthoz történő szállítási költségeinek fedezésére, annak biztosítása támogatásban részesülő háztartást illeti. Fontos továbbá azon körülményt is figyelembe venni, hogy a 12.000,-Ft összegű természetbeni támogatás elszállítása vélelmezhetően az egyedülálló, idős igénylők számára, illetve megfelelő szállítóeszközzel nem rendelkező háztartások számára aránytalan nehézséget és költséget jelent. Az eddig juttatott rezsicsökkentéshez a zalaszentgrótiak további költségek nélkül hozzájutottak, következésképpen fontosnak tartom, hogy a 306 háztartás vonatkozásában is ezen feltételt indokolt megteremteni az esélyegyenlőség és egyenlő bánásmód megteremtése érdekében. Az érintett háztartások részére történő kiszállítás előzetes kalkulált költsége 400.000,-Ft, melynek 2019. évi költségvetésben történő biztosítását indokoltnak tartom.

A Pénzügyi és Ügyrendi Bizottság az előterjesztést a 2019. január 24-i ülésén megtárgyalta, a 3/2019. (I. 24.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a 1364/2018.(VII.27.) Kormányhatározat alapján téli rezsicsökkentésben korábban nem részesült háztartások részére biztosított 12.000 Ft értékű természetbeni támogatás igénylők részére történő - a Kormányhatározat értelmében támogatásból nem finanszírozható - kiszállítását biztosítja, melyhez a 2019. évi költségvetésében 400.000,-Ft összeget biztosít.

A Képviselő-testület felkéri a jegyzőt az esetleges szerződések előkészítésére, és felhatalmazza a polgármestert azok aláírására.

**Határidő:** 2019. december 31.

**Felelős:** Baracskai József polgármester

Dr. Simon Beáta jegyző

Zalaszentgrót, 2019. január 15.

|  |  |
| --- | --- |
|  | ***Baracskai József***  ***polgármester*** |

A határozati javaslat

a törvényességi követelményeknek megfelel.

|  |  |
| --- | --- |
|  | *Dr. Simon Beáta*  *jegyző* |