Szám:1-2/2019. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. január 31-i rendes, nyilvános ülésére**

**Tárgy**: Döntés a Szentgrótért Kft. 2019. évi működési stratégiájáról

**Tisztelt Képviselő-testület!**

Zalaszentgrót Város Önkormányzata egyszemélyes tulajdonosa a Szentgrótért Kereskedelmi és Szolgáltató Korlátolt Felelősségű Társaságnak (a továbbiakban röviden: Szentgrótért Kft.), amelynek cégnevét a képviselő-testület a 2018. május 24-én tartott ülésén hozott 47/2018. (V. 24.) számú határozatával elfogadott alapító okirat módosítás révén változtatta Szentgróti Víz- és Fürdő Kft. megnevezésről Szentgrótért Kft. megnevezésre.

A társaság átalakításával és jövőbeli tevékenységével a képviselő-testület a 2017-2018. évben több alkalommal is foglalkozott. A képviselő-testület részletesen kidolgozott anyagban tárgyalta a kft. lehetséges tevékenységi körének bővítési profiljait és a működési alternatíváit, minthogy a Szentgróti Víz- és Fürdő Kft. tevékenysége lényegesen lecsökkent, bevételszerző tevékenysége megszűnt. Mindazonáltal a társaság a jogszabályokban meghatározott kötelezettségeinek továbbra is köteles volt eleget tenni, melynek költségeivel is számolni kellett. A testület a 71/2017. (VII. 27.) számú határozatában döntött a Szentgróti Víz- és Fürdő Kft. működésének fenntartásáról. A testület egyetértett a társaság jövőbeni gazdasági profiljának bővítésével részben az önkormányzati feladatok hatékony kiszervezésével, illetve egyéb gazdasági tevékenységek bevezetésével.

A testület a 80/2017. (IX. 28.) számú határozatával a Kft. ügyvezetői feladatának ellátásával 2017. október 1-jei hatállyal, öt éves határozott időtartamra Tóth István Lajos 8900 Zalaegerszeg, Gábor Áron u. 36. szám alatti lakost bízta meg havi bruttó 140.449,-Ft és havi bruttó 23.120,-Ft útnyilvántartás alapján járó utazási költségtérítés ellenében azzal, hogy az ügyvezető a megbízás keretében készítsen pénzügyi üzleti tervet a Kft. jövőjére, valamint helyzetelemzést a lehetőségeire vonatkozóan 2017. december 31-ig, továbbá tárja fel a hiánykapacitásokat a Kft. tevékenységének bővítését érintően. A Képviselő-testület a határozatában rögzített díjazást 2018. január 31-ig állapította meg azzal, hogy díjazás folyósításának folytatásáról az üzleti terv elfogadásával egyidejűleg dönt.

Ezt követően a 3/2018. (I. 25.) számú határozatában a képviselő-testület elfogadta Tóth István ügyvezető által elkészített Szentgróti Víz- és Fürdő Kft. 2018. évi marketing és stratégiai tervét, azzal, hogy a Kft. 2018. évi működéséhez 7.561.000,- Ft támogatást biztosít negyedéves beszámolási kötelezettséggel, továbbá az ügyvezető juttatásait 2019. március 31-ig havi bruttó 140.449,- Ft megbízási díjként, valamint havi bruttó 23.120,- Ft útnyilvántartás alapján járó utazási költségtérítésként biztosítja.

A testület a 2018. május 24-i ülésén az alapító okirat módosítás keretében nem csupán a cégnév és a telephely – 8790 Zalaszentgrót, külterület 010311/32. hrsz.-ról 8790 Zalaszentgrót, Dózsa György utca 9. számra – változott, hanem a társaság TEÁOR ’08 szerinti főtevékenysége is, amely „3600 Víztermelés, -kezelés, -ellátás”-ról „6832 Ingatlankezelés”-re módosult. Az alapító okiratban a társaság egyéb tevékenységi köre kiegészül a „7721 Szabadidős, sporteszköz kölcsönzése”, a „8230 Konferencia, kereskedelmi bemutató szervezése” és a „3600 Víztermelés,-kezelés, ellátás” TEÁOR ’08 szerinti tevékenységi körökkel.

A 2018. május 24-i testületi ülésen hozott 48/2018. (V. 24.) számú határozatban született döntés a Szentgrótért Kft. törzstőkéjének leszállításáról a társaság profilváltására tekintettel tőkekivonás céljából azáltal, hogy az alapító által nem vagyoni hozzájárulásként teljesített Zalaszentgrót belterület 719/3 helyrajzi számú, kivett beépítetlen terület megnevezésű, 4082 m2 nagyságú, az apportjegyzék szerint 2. 857.400 Ft értékű ingatlant az apportjegyzékből kivonja.

A 2018. május 24-i ülésén a testület a 49/2018. (V. 24.) számú határozatában döntött arról, hogy 2018. június 1. napjától kezdődően határozatlan időre a kft. vagyongazdálkodásába adja az önkormányzat tulajdonában álló 19 db sörpad garnitúrát, amelyre vonatkozóan a felek vagyongazdálkodási megállapodást kötöttek.

A Szentgrótért Kft. tevékenységi köre a 2018. évben az alábbiakra terjedt ki:

1. Zalaszentgrót, Dózsa Gy. u. 9. szám alatti társasházi ingatlan felügyeleti, közös képviselői feladatok ellátása.
2. Rendezvényszervezés, rendezvényhez szükséges eszközök hasznosításának koordinálása.
3. Sátor és egyéb eszközök bérbeadása.
4. Szentgrót kártya értékesítése, partnerek felkutatása.
5. Saját rendezvény szervezése (nyári tábor).

Tóth István ügyvezető jelen előterjesztés 1. mellékleteként elkészítette a kft. 2019. évi munkatervét, amely a 2018. évben végzett tevékenységek folytatását és a kft. tevékenységi körének a 2019. évre tervezett alábbi tevékenységekkel való bővítését tartalmazza:

1. Sportcsarnok üzemeltetése, műfüves pálya bérbeadása, valamint az ezzel kapcsolatos tevékenységek koordinálása, esetleges javítási-felújítási munkák elvégzése.
2. Részfeladat vállalás a parkfenntartásban, megbízás alapján.
3. A Szent Gróth Termálfürdő melletti tavak környékének rendbetétele a Zalaszentgróti Horgászegyesület jóváhagyása alapján, ugyanitt pihenőhelyek és túraútvonal létrehozása, szabadidős programok számára a környezetének alkalmassá tétele.
4. A zalaszentgróti piac üzemeltetése, piacfelügyelet létrehozása.
5. Hirdetőoszlopok gyártása és telepítése.
6. A Szent István téren lévő pavilon üzemeltetése, bérbeadása.

A közterület fenntartás tekintetében a testület a 2018. december 20-i ülésén már határozott, minthogy a 130/2018. (XII. 20.) számú határozatában egyetértett azzal, hogy Zalaszentgrót város közterületeinek fenntartása 2019. június 01. napjától külső vállalkozó – nem pedig a Szentgrótért Kft. – részére történő kiszervezéssel valósuljon meg.

A felvázolt egyéb feladatok közül fontosnak tartom azoknak az elfogadását és hozzá pénzügyi forrás biztosítását, amelyek elsődlegesen nem jelentenek jelentős önkormányzati forrást, nagyértékű beruházást pedig kizárólag pályázati forrás felhasználásával indokolt megvalósítani. A Kft. megtartását és jövőben feladatokkal történő megbízását tartom hosszútávon megoldandó feladatnak, melyhez szükséges megfelelő személyi feltételek megteremtése is. Természetesen a kft.-nek az önkormányzati feladatokkal történő megbízásakor részletes pénzügyi-üzleti tervvel kell kidolgozni annak várható költségeit, lehetséges bevételeit és megtérülési mutatóit. Fontos elvként kell érvényesülni, hogy a Kft. feladatokkal történő megbízása ne jelentsen az önkormányzatnak több finanszírozási igény a jelenlegi szintnél.

A Gazdasági és Városfejlesztési Bizottság az előterjesztést a 2019. január 24-i ülésén megtárgyalta, az 1/2019. (I. 24.) számú határozatával elfogadta, és a Képviselő-testületnek elfogadásra javasolja.

A Pénzügyi és Ügyrendi Bizottság az előterjesztést a 2019. január 24-i ülésén megtárgyalta, a 4/2019. (I. 24.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete Tóth István ügyvezető által elkészített Szentgrótért Kft. 2019. évi munkatervét az előterjesztés melléklete szerinti formában és tartalommal elfogadja, továbbá az ügyvezető juttatásait 2019. április 1. napjától az ügyvezetői megbízás időtartamának végéig havi bruttó 140.449,- Ft, azaz száznegyvenezer-négyszáznegyvenkilenc forint megbízási díjként, valamint havi bruttó 23.120,- Ft, azaz huszonháromezer-százhúsz forint útnyilvántartás alapján járó utazási költségtérítésként biztosítja.

A Képviselő-testület felkéri a jegyzőt, hogy a Szentgrótért Kft. ügyvezetőjét a döntésről tájékoztassa.

**Határidő:** 2019. február 8.

**Felelős:** Dr. Simon Beáta

**Zalaszentgrót**, 2019. január 21.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző