**Szám:** 1-2/2019. 5. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2019. január 31-i rendes, nyilvános ülésére

**Tárgy:** A Városi Önkormányzat Egészségügyi Központja helyzetének vezetői összefoglalója és racionalizálási koncepciója

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2018. október 25-i ülésén tárgyalta és fogadta el a Dr. Al-Yari Mohamed intézményvezető főorvos úr által a Városi Önkormányzat Egészségügyi Központja (a továbbiakban: Intézmény) működési helyzetéről készített tájékoztatót.

A Képviselő-testület az elfogadó határozatában felkérte az intézményvezetőt, hogy a költségvetési kihatásokat is tartalmazó koncepciót szíveskedjen kidolgozni az Intézmény általános működésére, azon belül különösen a szakrendelések racionalizálására vonatkozóan.

Néhány nélkülözhetetlen központi adat kényszerű bevárása miatt főorvos úr idén januárra tudta elkészíteni a kért dokumentumot, mely jelen előterjesztésem I. számú mellékletét képezi.

A vezetői összefoglaló első része az Intézmény SWOT analízisét tartalmazza, bemutatva a Központra vonatkozó erősségeket, gyengeségeket, lehetőségeket és veszélyeket.

A második rész a humán erőforrás gazdálkodás 2018. évi változásait, és a 2019. évi igényeket mutatja be, valamint - a szakdolgozói, szakorvosi és egyéb területeken lévő - javasolt intézkedéseket tartalmazza.

A rendkívüli fontosságú harmadik rész az intézményfinanszírozás témakörével foglalkozik, részletesen kitérve az Intézmény bevételeinek három forrására, vagyis a közfinanszírozás, a fenntartói támogatás, valamint a saját bevételek helyzetére. Főorvos úr e kérdésekben is megfogalmazott vezetői javaslatokat.

Az összefoglaló negyedik része a környezeti és eszközellátottságot taglalja, és ismételten felhívja a fenntartó figyelmét az épület állagmegóvása érdekében lassan elodázhatatlanná váló sürgető intézkedésekre.

Az intézményvezető véleménye szerint az Intézmény eszközökkel való ellátottsága alapvetően kielégítőnek mondható, ugyanakkor nagy kiadási tételekkel járó fejlesztésekkel is kell számolni a közeljövőben. Nehézségekkel és csak folyamatos karbantartással működik a Központ informatikai rendszere, mely egyre kevésbé képes megfelelni a kor elektrotechnikai kihívásainak.

A dokumentum az ötödik részben csatolt mellékletekkel zárul, mely egyebek mellett az Intézmény kis és nagy értékű eszközigényét is tartalmazza.

Álláspontom szerint az elmúlt évek egyik legrészletesebb és legszerteágazóbb, nem utolsó sorban pedig rendkívül konkrét javaslatokat tartalmazó összefoglalót kaptuk az Intézmény általános helyzetéről mind a humán, mind az infrastrukturális feltételeket illetően. Az anyagból látható, hogy az ország számos területén már megoldhatatlannak tűnő problémák esetünkben még nem jelentkeztek, azonban az is megállapítható, hogy már a jelen állapot szerint is vannak olyan feladatok, melyek a fenntartó önkormányzat intézkedéseit igénylik.

Úgy vélem, hogy a megküldött összefoglaló nagyban segítheti a Képviselő-testület munkáját a következő évek költségvetéseinek minél alaposabb és felelősebb tervezésében, ezért azt mindenképpen elfogadásra javaslom.

A Pénzügyi és Ügyrendi Bizottság az előterjesztést a 2019. január 24-i ülésén megtárgyalta, a 1/2019. (I. 24.) számú határozatával elfogadta, és a Képviselő-testület részére elfogadásra javasolta.

A Humán Ügyek Bizottsága az előterjesztést a 2019. január 24-i ülésén megtárgyalta, a 3/2019. (I. 24.) számú határozatával elfogadta, és a Képviselő-testület részére elfogadásra javasolta.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a fenntartásában lévő Városi Önkormányzat Egészségügyi Központja helyzetének vezetői összefoglalóját és racionalizálási koncepcióját elfogadja azzal, hogy a működési változtatások pénzügyi fedezetéről az intézmény költségvetésének elfogadásával dönt.

A Képviselő-testület felkéri a jegyzőt az intézményvezető döntésről való értesítésére.

Határidő: azonnal

Felelős: Dr. Simon Beáta jegyző

**Zalaszentgrót**, 2019. január 17.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző